Il-rappreżentant speċjali tan-Nazzjonijiet Magħqud għal-Libja, Bernardino León illejla ngħaqad mal-Prim Ministru Joseph Muscat u l-Prim Ministru Libjan Abdullah al Thinni għal taħdidiet li se jiffukkaw fuq is-sigurtà fir-reġjun u l-futur tal-Libja. Aktar kmieni waranofsinhar il-Prim Ministru Libjan Abdullah al Thinni akkumpanjat minn ħames ministri tal-Gvern tiegħu  kellhom laqgħa li damet aktar minn sagħtejn mal-Prim Ministru Joseph Muscat u l-Ministru tal-Affarijiet Barranin George Vella. L-instabbiltà fil-Libja kienet fuq nett fl-aġenda ta’ taħditiet f’Kastilja bejn il-Prim Ministru Joseph Muscat u l-Prim Ministru Libjan Abdullah al Thinni u jinsab Malta delegazzjoni għolja li tinkludi ħames membri tal-Kabinett tiegħu. Huma ddiskutew l-futur tal-Libja u r-relazzjoni tal-Libja ma’ Malta u mal-Unjoni Ewropea li tirrikonoxxi l-Gvern mmexxi minn  al Thinni bħala l-Gvern leġittimu. F’konferenza tal-aħbarijiet wara l-laqgħa, il-Prim Ministru Muscat ħabbar li t-taħditiet se jissoktaw mar-rappreżentant speċjali tan-Nazzjonijiet Magħquda għal-Libja, Bernardino León. Dr Muscat stqarr li d-djalogu huwa l-unika triq ‘il quddiem għal-Libja. Il-Prim Ministru Abdullah al Thinni qal li għażel lil Malta bħala l-ewwel pajjiż Ewropew li qed iżur wara ż-żjara tiegħu fl-Eġittu. Fl-ewwel impenji tiegħu f’Malta, il-Prim Ministru Libjan kellu taħditiet mal-Ambaxxatur Amerikana għal-Libja Deborah Jones, li fuq Twitter ddeskriviet il-laqgħa bħala  waħda eċċellenti. Fis-sigħat li ġejjin al Thinni se jkollu taħdidiet fost oħrajn mal-Ministru responsabbli mill-kummerċ u mal-Ministru tas-saħħa. Mistoqsija dwar il-ftehim fil-prinċipju ffirmat is-sena l-oħra bejn Malta u l-Libja biex Malta tixtri prodotti taż-żejt, b’kundizzjonijiet preferenzjali, il-Prim Minisru Muscat qal li dan kien diskuss ma’ al Thinni. Il-Prim Ministru al Thinni qal li mhux jistenna intervent militari fil-Libja iżda appoġġ loġistiku biex jintemm il-kunflitt li qed jifni lill-pajjiżu.